Көнчелек (БУЛГАН ХӘЛ)

	Мәктәптә укыганда миннән арттагы партада утыручы бер кызый мине нишләптер гел “көнче” дип үчекләргә ярата иде. Мин моңа артык игътибар итмәдем, кызыйга да битараф булдым. Озак еллардан соң аның белән очраклы очрашкач, минем соравыма ул: “Әнием әйтә иде, бик нык яраткан кеше көнче була дип, мин дә мөгаен синнән шуны, синең көнләшүеңне теләгәнмендер”, — дип җавап бирде.
 Җитмешенче еллар уртасында, армиядә хезмәт итеп кайткач, мин эшкә урнашу нияте белән Казанга килдем. Эшкә күп җирдә алалар, ләкин урнашу өчен прописка кирәклеген искәртәләр. Яңа бистәнең үз өйләре белән яшәүче күп кенә кешелә­ренә мөрәҗәгать итсәм дә, бер генә дә нәтиҗәгә ирешә алмадым. Аннары, кемнеңдер киңәше белән, үз йортлары белән яшәүче, хәзерге вакытта урам җыештыручы булып эш­ләүче бер гаиләгә барып төртелдем. Өй ишеген баһадир гәүдәле, бик затлы токымлы кешеләргә генә хас кыяфәтле алтмыш яшьләр тирәсендәге Нариман абый ачты. Мин йомышымны әйткәч: “Әнә, Рәүфә апаң белән сөйләш, ул андый проблемаларны хәл итә”, — дип, миңа таба алтын тешләрен күрсәтеп ихлас елмаеп торучы, яше илледән узган булса да күз камаштырырлык чибәрлеге сакланган хатынга күрсәтте. Рәүфә апа мине икенче бүлмәгә алып кереп, үзе пешергән пәрәмәчләр белән сыйлады, чәй эчерде, минем тормышым турында сораштырды. Аннары, хәрби флот училищесын тәмамлап флотта хезмәт итүче улы һәм аның футбол ярышларында катнашып зур уңышка ире­шүен чагылдырган газетадагы язмаларны күрсәтте. Бераздан өй телефоныннан чылтыратып, кем беләндер сөйләшеп алды. “Син иртәгә документларыңны алып, Вахитов мәй­даныннан ерак түгел беренче ТЭЦка бар, сәгать унда проходнойга Фәйзрахман абыең чыгар, ул да синең кебек озын буйлы, ябык. Аларның тулай торагы да бар, прописка да кирәкми”, — диде. 
	Марат МӨХӘММӘТШИН, Чаллы	
Татарстан яшьләре

	№ --- | 23.10.2020	


